作者:李鹹用
標題:廬山
內容:非嶽不言嶽，此山通嶽言。高人居亂世，幾處滿前軒。秀作神仙宅，靈為風雨根。餘陰鋪楚甸，一柱表吳門。靜得八公侶，雄臨九子尊。對猶青熨眼，到必冷凝魂。勢受重湖讓，形難七澤吞。黑巖藏晝電，紫霧泛朝暾。蓮墮甯唯華，玉焚堪小昆。倒松微發罅，飛瀑遠成痕。疊見雲容襯，稜收雪氣昏。裁詩曾困謝，作賦偶無孫。流礙星光撇，驚沖雁陣翻。峰奇寒倚劍，泉曲旋如盆。草短分雛雉，林明露擲猿。秋楓紅葉散，春石谷雷奔。月好虎溪路，煙深慄裡源。醉吟長易醒，夢去亦銷煩。有覺南方重，無疑厚地掀。輕揚聞舊俗，端用鎮元元。